এবারে পৌঁছে যাওয়া গেল কুমোরটুলি এলাকায়। এখানে কোনও প্রসঙ্গ উঠলেই কলকাতার একটি সাবেকি প্রবাদের কথা মনে পড়ে যায়। সেটি হল, ‘গোবিন্দরামের ছড়ি/ বনমালী সরকারের বাড়ি/ উমিচাঁদের দাড়ি/ জগৎ শেঠের কড়ি।’ এখানে ছড়ায় উল্লিখিত গোবিন্দরাম হলেন গোবিন্দরাম মিত্র, যিনি ছিলেন কোম্পানির নিযুক্ত সেকালের ‘ব্ল্যাক জমিনদার’ ও কুমোরটুলির মিত্র বংশের আদিপুরুষ। এখানে ছড়ায় বর্ণিত ‘ছড়ি’র উল্লেখের মধ্যে তার প্রবল দাপটের কথাই স্মরণ করিয়ে দেয়। সেকালের চিৎপুর রোডের পশ্চিমপারে ১৭৩০ সালে তাঁর নির্মিত অক্টারলোনি মনুমেন্টের চেয়ে উঁচু নবরত্ন বা ন’চূড়া স্থাপত্যের মন্দির নিয়ে বহু আলোচনা হয়েছে। আদতে তাঁর নির্মিত সুউচ্চ মন্দিরটি যে ন’চূড়ার বদলে ছিল পাঁচচূড়া বা পঞ্চরত্ন এবং তারই পাশাপাশি ছোট আকারের একটি নবরত্নও যে ছিল, তা আঠারো শতকের শেষ দিকে দুই ইংরেজ চিত্রকর ড্যানিয়েলদের ভিন্ন ভিন্ন কোণ থেকে আঁকা দুটি ছবি থেকে স্পষ্টই প্রতীয়মান হয়।